text: » Preparant la tornada | EL9NOU.CAT
  Els principals equips d'hoquei d'Osona tornen als entrenaments per posar-se a punt per a la nova temporada
  26/08/2020 | 17:41
  Vic/St.Hipòlit/Manlleu
  Marc Palazón, Gerard Teixidó i Roger Font són els fitxatges del Voltregà Stern-Motor | BERNAT CEDÓ
  L'agost és el mes per excel·lència de les pretemporades esportives i enguany no és una excepció malgrat les limitacions de la situació sanitària. Els equips osonencs de les lligues estatals d'hoquei patins han estat els més matiners i ja han tornat aquests dies als entrenaments. Ho han fet amb la mirada posada a l'Hoquei Lliga Catalana, que comença la setmana que ve i que tindrà com a al·licient dos derbis osonencs en els vuitens de final, ja que el criteri de proximitat geogràfica és el que preval en la primera fase de la competició on prenen part els 15 equips catalans de l'OK Lliga 2020-21 i el millor classificat de l'OK Plata de la passada temporada, el CP Manlleu. Els manlleuencs es veuran les cares amb el Voltregà divendres dia 28 a dos quarts de 9 del vespre a casa i diumenge 30 a les 8 del vespre a Sant Hipòlit, mentre que Taradell i Vic ho faran dissabte a l'Olímpic i diumenge al Pujoló, en horari encara per confirmar.
  El Voltregà Stern-Motor va tornar-se a calçar de nou els patins a finals de la setmana passada. "Afrontem el retorn amb il·lusió perquè és tornar a començar una temporada, amb tot el que comporta i tornar a la normalitat que és el més important", assegura el tècnic, Manolo Barceló, que per segona temporada es farà càrrec de l'equip blanc-i-blau. Barceló no amaga que són ambiciosos. "La competició posa cadascú al seu lloc però el nostre objectiu és ser a la part noble de la classificació", afirma satisfet per les incorporacions de l'equip. "Són jugadors de molta qualitat i contrastats. Alguns de joves i d'altres amb més experiència que ens poden aportar el que crec que necessita l'equip", diu en referència a Gerard Teixidó, Roger Font i Marc Palazón.
  El retorn de Tirso Gómez és la principal novetat del Patí Vic juntament amb el fitxtage d'Uri Ramírez /BERNAT CEDÓ
  També va començar a rodar des de dilluns de la setmana passada el CP Vic. Sota les ordres de Quim López la principal novetat és el retorn de Tirso Gómez, jugador que fa dues temporades va ser el màxim golejador de l'equip: "L'any passat ens va faltar gol", comenta el tècnic. Al conjunt vigatà també hi tindran un paper destacat els joves del club: "Confiem en ells, esperem que en un futur siguin l'equip titular", però també els demana paciència per si no disposen dels minuts que voldrien. Sobre la temporada, López comenta que "hi ha moltes ganes i l'equip està motivat, ens volem treure l'espina de l'any passat". En aquest sentit l'objectiu és clar: "Aconseguir la salvació el més aviat possible i treballarem al màxim per aconseguir-ho". Respecte a la Lliga Catalana, López comenta que "és una competició que arriba molt d'hora, però ens ho agafem com uns partits amistosos de preparació de cara a l'inici de la Lliga".
  El Taradell té com a única incorporació Víctor Crespo / BERNAT CEDÓ
  L'últim conjunt de l'OK Lliga a començar la pretemporada ha estat el CP Taradell. L'equip de Ferran Moreno, que manté el bloc de l'any passat i compta només amb la novetat de Víctor Crespo, va començar els entrenaments dimarts. El tècnic es mostra "il·lusionat" en aquesta segona temporada a l'OK Lliga i comenta que "l'experiència de la temporada passada ens ha servit per tocar de peus a terra". L'objectiu d'aquest nou repte és el mateix: "Salvar la categoria". L'equip compta per aquesta pretemporada amb el reforç de joves de la pedrera del club i pel que fa al nou fitxatge comenta que "és un jugador que ens ha d'aportar gol, l'assignatura pendent de l'anterior campanya". Aquesta setmana faran entrenaments suaus i el cap de setmana una miniestada a la Cerdanya. La propera setmana, amb entrenaments més complerts, servirà per preparar el compromís amb el Vic a la Lliga Catalana.
  Pol Franci i alguns júniors reforcen el nou Manlleu Embotits Solà d'Arnau Casanovas i Quim Casalí / BERNAT CEDÓ
  L'equip més tardà a tornar als entrenaments és el CP Manlleu Embotits Solà de l'OK Lliga Plata que ho va fer aquest dijous. "Vam donar feina als jugadors per fer a casa perquè sigui un retorn progressiu. Nosaltres volíem començar més tard perquè el nostre inici de lliga està previst per l'octubre però als jugadors els va fer gràcia jugar la Lliga Catalana i ho afrontem com un premi per a ells. Servirà per veure què sap fer l'equip", explica Arnau Casanovas, que dirigirà l'equip al costat de Quim Casalí. El conjunt ha canviat d'entrenador (Aleix Prims), ha tingut les baixes de Roc Pujadas, Uri Ramírez, Santi Teixidó, Marc Montilla, Arnau Pradell i Arnau Anglas i s'ha reforçat amb Pol Franci i joves de la base. "Hem de veure com respon l'equip sobretot amb l'absència d'en Roc, quina responsabilitat agafen i com s'adapten al nou cos tècnic", afegeix Casanovas que no amaga que "tenim un equip bo i volem pujar encara que la nostra lliga és molt difícil. A nivell tècnic i tàctic són molt bons però mentalment crec que s'ha de millorar".
  El Manlleu Magis Studio manté la plantilla i suma Maria Anglada / BERNAT CEDÓ
  Qui també ha tornat a la feina és el primer equip femení groc-i-vermell, el Manlleu Magic Studio. "Entrenem des del dia 10 pensant que es jugarà la Copa de la Reina, encara que som escèptics, però també perquè les jugadores mai havien estat tants mesos parades", detalla l'entrenador, Jordi Boada. Malgrat la incertesa de la nova temporada per l'evolució de la crisi sanitària, el tècnic assegura que "treballem per intentar guanyar el màxim de títols" i celebra que l'equip, que ha incorporat Maria Anglada, hagi "integrat aspectes de l'any passat".
  El Voltregà femení, per la seva banda, va iniciar les sessions preparatòries fa uns dies, però una jugadora va donar positiu per Covid-19 i la resta de l'equip es va aïllar preventivament fins a tenir resultats dels testos, que han resultat negatius. També s'ha fet una desinfecció del pavelló i l'equip tornarà a entrenar dilluns.
  L'inici de l'OK Lliga i l'OK Lliga femenina serà el 26 de setembre i el de l'OK Lliga Plata, el 10 d'octubre.